**OZNÁMENIE EURÓPSKEJ KOMISIE K URČENÍ CIEĽOV OCHRANY**

**PRE ÚZEMIA SÚSTAVY NATURA 2000**

**Konečné znenie z 22.11.2012 [[1]](#footnote-1)**

**Účelom tohto oznámenia je poskytnúť usmernenie členským štátom, ktoré im napomôže stanoviť ciele ochrany v územiach Natura 2000**

1. **Aké požiadavky vyplývajú zo smernice o biotopoch?**

„Ciele ochrany“ sú predmetom viacerých odkazov v preambule smernice o biotopoch a sú explicitne uvedené v jej čl. 6.3. Nevyhnutnosť tohto konceptu je tiež zdôraznená v čl. 4.4 a 6.1 smernice o biotopoch a je dokonca relevantná aj v kontexte čl. 8.2.

V preambule je uvedené, že:

"..*je vhodné v každom vymedzenom území vykonať potrebné opatrenia týkajúce sa sledovaných* ***cieľov ochrany****;*

“.. *je potrebné vykonať primerané posúdenie každého plánu alebo projektu, ktorý môže mať významný vplyv na* ***ciele ochrany*** *v lokalite, ktorá bola vymedzená alebo bude vymedzená v budúcnosti“.*

Podľa čl. 4.4 smernice o biotopoch “*po schválení územia európskeho významu v súlade s postupom uvedeným v odseku 2 vyhlási čo najskôr príslušný členský štát túto lokalitu za osobitne chránené územie, najneskôr však do šiestich rokov a určí priority z hľadiska* ***významu území pre zachovanie v priaznivom stave alebo obnovenie do takéhoto stavu*** *typu biotopov európskeho významu uvedených v prílohe I alebo druhov uvedených v prílohe II a pre koherenciu sústavy Natura 2000 a z hľadiska rizika degradácie alebo deštrukcie, ktorým sú tieto lokality vystavené“.*

V čl. 6.1 je upravené, že *„pre osobitne chránené územia vytvoria členské štáty potrebné ochranné opatrenia vrátane, ak je potrebné, príslušné manažmentové plány navrhnuté osobitne pre dané lokality alebo začlenené do ďalších plánov rozvoja, a primerané štatutárne, administratívne alebo zmluvné opatrenia, ktoré zodpovedajú* ***ekologickým požiadavkám*** *typov prirodzených biotopov uvedených v prílohe I a druhov uvedených v prílohe II, vyskytujúcich sa na týchto lokalitách“.*

V čl. 6.2 je upravené, že *„členské štáty podniknú primerané kroky, aby sa na osobitne chránených územiach predišlo poškodeniu prirodzených biotopov a biotopov druhov, ako aj rušeniu druhov, pre ktoré boli územia označené za chránené, pokiaľ by takéto rušenie bolo podstatné vo vzťahu k* ***cieľom tejto smernice“****.*

V čl. 6.3 je upravené, že „*Akýkoľvek plán alebo projekt, ktorý priamo nesúvisí so správou lokality alebo nie je potrebný pre ňu, ale môže pravdepodobne významne ovplyvniť túto lokalitu, či už samotne, alebo v spojení s inými plánmi alebo projektmi, podlieha primeranému odhadu jeho dosahov na danú lokalitu z hľadiska* ***cieľov ochrany[[2]](#footnote-2).***

V zmysle čl. 7, ktorý sa vzťahuje na chránené vtáčie územia (CHVÚ) vymedzované podľa smernice o ochrane vtáctva, je jasné, že ustanovenia čl. 6.3 sa vzťahujú na CHVÚ.

V čl. 8 je upravené, že „*Po dohode s každým príslušným členským štátom stanoví Komisia pre územia európskeho významu, pre ktoré sa žiada spolufinancovanie, také opatrenia, ktoré sú nevyhnutné na zachovanie alebo obnovenie priaznivého stavu ochrany prioritných typov prirodzených biotopov a prioritných druhov v príslušných lokalitách, ako aj celkové náklady, ktoré si realizácia týchto opatrení vyžaduje“.*

Z vyššie uvedených ustanovení vyplýva potreba určiť pre jednotlivé lokality **ciele ochrany** ako základ pre určenie ochranárskych opatrení pre tieto lokality a pre vykonanie primeraných posúdení plánov alebo projektov týkajúcich sa lokality.

**2. Ako chápeme ciele ochrany?**

V čl. 1 je upravené, že pre účely smernice „*ochrana znamená súbor opatrení vyžadovaných na zachovanie alebo obnovu prirodzených biotopov a populácií druhov voľne žijúcich organizmov v priaznivom stave...“.*

V zmysle čl. 2 smernice o biotopoch je hlavným cieľom smernice prispievať k zabezpečeniu biologickej rôznorodosti prostredníctvom ochrany prirodzených biotopov a voľne žijúcich živočíchov a rastlín. Opatrenia prijaté podľa tejto smernice sú pre zaistenie toho, že predmetné druhy a typy biotopov dosiahnu „*priaznivý stav z hľadiska ochrany“* (FCS)a že je zaistené ich dlhodobé prežitie v rámci prirodzeného areálu výskytu v EÚ.

Preto v najširšom zmysle sú **ciele ochrany** špecifikované ako **celkový cieľ** pre druhy a/alebo typy biotopov, pre ktoré lokalita bola vymedzená v záujme prispieť k zachovaniu alebo k dosiahnutiu FCS predmetných druhov [[3]](#footnote-3) a predmetných biotopov[[4]](#footnote-4) na národnej, biogeografickej a EU úrovni.

Keďže každá lokalita prispieva k dosiahnutiu FCS, tento cieľ môže byť definovaný len v rámci prirodzeného areálu druhu alebo typu biotopu. Širší **cieľ ochrany** zameraný na dosiahnutie FCS môže byť preto určený na primeranej úrovni, akou je napríklad národná, biogeografická a európska úroveň.

Tento všeobecný cieľ dosiahnuť FCS všetkých druhov a typov biotopov z príloh I a II smernice o biotopoch však musí byť „preložený“ do **špecifických cieľov pre jednotlivé lokality** – v akých podmienkach musia byť druhy a biotopy v daných lokalitách, ak sa má maximalizovať príspevok týchto lokalít na dosiahnutie FCS na národnej, biogeografickej a európskej úrovni.

Preto základom pre určenie cieľov ochrany na lokalitnej úrovni je určenie príspevku, ktorý môže mať špecifická lokalita pre dosiahnutie FCS (v rámci členského štátu) biotopov a druhov európskeho významu , prítomných na lokalite.

V prípadoch, kde v rámci lokality súčasný stav ochrany nie je v zmysle určených národných cieľov, je potrebné definovať „sadu“ cieľov a jasné ochranárske opatrenia na ich dosiahnutie. To vyžaduje na lokalitnej úrovni vyhodnotiť, do akej miery biotop alebo druh vyžaduje zachovanie alebo, ak je potrebné, obnovu FCS tak, aby bol isté, že lokalita prispieva k dosiahnutiu **cieľov ochrany**, ktoré môžu existovať na vyššej úrovni (regionálna, národná, biogeografická, EÚ).

Pri prijímaní **cieľov ochrany** pre jednotlivé lokality Natura 2000 by členské štáty mali stanoviť priority z hľadiska významu danej lokality pre zachovanie alebo obnovu FCS biotopov alebo druhov európskeho významu a pre koherenciu sústavy Natura 2000 a z hľadiska ohrození degradácie alebo zničenia predmetnej lokality.

Pojmy **„ciele ochrany**“, „ochranárske opatrenia“ a „priority ochrany“ sú často používané a dokonca prezentované ako rovnaký koncept. Hoci sú však vzájomne prepojené, ide o osobitné koncepty.

Je potrebné odlíšiť **ciele ochrany** jednotlivých lokalít od celkového cieľa na dosiahnutie FCS. **Ciele ochrany na lokalitnej úrovni** znamenajú „sadu“ špecifických cieľov, ktoré majú byť dosiahnuté v danej lokalite, ktoré sú potrebné na to, aby lokalita prispievala čo najlepšie k dosiahnutiu FCS na primeranej úrovni (národná alebo regionálna, berúc do úvahy prirodzený areál rozšírenia daného druhu alebo biotopu). Hoci prakticky nemusí platiť, že členský štát je schopný určiť FCS aj za územie iného členského štátu, pri stanovovaní **cieľov ochrany** je prínosom zohľadnenie biogeografickej perspektívy. **Ciele ochrany** na lokalitnej úrovni by mali byť stanovené nielen pre vyhlásené územia európskeho významu (ÚEV) v zmysle smernice o biotopoch, ale tiež na CHVÚ vymedzené v zmysle smernice o ochrane vtáctva na naplnenie požiadaviek v zmysle jej čl. 2, 4.1, 4.2 a 4.4.

**Ochranárske opatrenia** sú reálne mechanizmy a aktivity skutočne realizované v lokalite Natura 2000 pre dosiahnutie **cieľov ochrany**. Povinnosť je vykonať potrebné ochranárske opatrenia bez ohľadu, či sú realizované v rámci lokality alebo v niektorých prípadoch aj mimo hraníc lokality alebo naprieč viacerých lokalít. Je tiež možné, že významná časť príspevku členského štátu k čl. 6.1 smernice o biotopoch je prostredníctom opatrení, ktoré nie sú „špecificky pre lokalitu“ („site specific“). Toto platí osobitne pre morské lokality, kde je napr. širšie uplatnenie predpisu o rybolove významným príspevkom k plneniu čl. 6.1. V zmysle čl. 6.1 musia ochranárske opatrenia vo vyhlásených ÚEV zodpovedať ekologickým požiadavkám typov prirodzených biotopov z prílohy I a druhov z prílohy II prítomných na lokalite. Ochranárske opatrenia sú všeobecne určené na miestnej/lokalitnej úrovni, ale tiež môžu byť vytvorené na regionálnej alebo národnej úrovni alebo dokonca na cezhraničnej, biogeografickej a EU úrovni. Môžu tiež zahrnúť územia, ktoré nie sú súčasťou sústavy Natura 2000 (horizontálne opatrenia alebo opatrenia pre národné ekologické siete, konektivitu ai.).

**Ochranárske priority** znamenajú určenie najvýznamnejších druhov/biotopov, pre ktoré majú byť určené aktivity a/alebo najvýznamnejších alebo najviac urgentných opatrení, ktoré majú prijaté. Takéto priority môžu byť tiež určené na rôznych úrovniach (EÚ, biogeografická, národná, regionálna, miestna/lokalitná). Čl. 4.4 odkazuje na potrebu *„stanoviť priority“* pri vyhlasovaní ÚEV. Je však potrebné tiež uviesť, že prioritizácia bola vykonaná už tým, že lokality boli vymedzené ako Natura 2000 a tiež to, že všetky územia Natura 2000 musia byť manažované spôsobom, ktorý zabezpečí optimálny príspevok k FCS.

**Ciele ochrany** na úrovni lokality musia v plnej miere zohľadniť:

* ekologické požiadavky druhov a biotopov uvedených v štandardnom dátovom formulári Natura 2000 (SDF), t. j. prítomných na lokalite okrem tých, ktoré sú v SDF uvedené ako nie významné;
* miestny, regionálny a národný stav biotopov a druhov;
* celkovú kohernciu sústavy Natura 2000;
* vyššiu úroveň **cieľov ochrany** na národnej/biogeografickej úrovni a príspevok lokality na ich dosiahnutie.

Je dôležité jasne rozlišovať medzi cieľmi a opatreniami. Napríklad, je predpoklad, že **ciele ochrany** by mali byť časovo stabilné, vo väčšine prípadov ide o dlhodobé ciele. Naproti tomu ochranárske opatrenia požadované na dosiahnutie týchto cieľov sa pravdepodobne budú meniť aj v odpovedi na zmeny ohrození pre lokality a, samozrejme, na očakávané pozitívne dôsledky už vykonaných ochranárskych opatrení.

**3. Kedy by mali byť ustanovené ciele ochrany na úrovni lokalít?**V zmysle čl. 4.5 smernice o biotopoch sú **ciele ochrany** nevyhnutné z právneho i praktického hľadiska v čase, keď sú lokality prijaté ako ÚEV preto, aby mohol byť zabezpečený súlad s čl. 6.3 a 6.4 smernice o biotopch. **Ciele ochrany** sú tiež praktickou, ak nie právne jasne upravenou požiadavkou na efektívnu implementáciu čl. 6.2, ktorý tiež „platí“ od prijatia ÚEV.

Vyjasnenie **cieľov ochrany** je potrebné pre následnú definíciu ochranárskych opatrení pre vyhlásené ÚEV. V čl. 6.1 je odkaz na „*potrebné ochranné opatrenia, ktoré zodpovedajú ekologickým požiadavkách typov prirodzených biotopov z prílohy I a druhov z prílohy II vyskytujúcich sa v týchto lokalitách*“. Takéto opatrenia musia byť určené v rámci 6 rokov (čl. 6.1), takže normálne môžu byť zavedené a aplikované v čase vyhlásenia ÚEV.

Určenie jasných **cieľov ochrany** je tiež relevantné pri určovaní priorít aplikácie čl. 4.4 smernice o biotopoch, v ktorom je odkaz na *„vypracovanie priorít z hľadiska významu lokality pre zachovanie v priaznivom stave alebo obnovenie do priaznivého stavu, typov prirodzených biotopov uvedených v prílohe I alebo druhov uvedených v prílohe II a pre koherenciu sústavy Natura 2000 a z hľadiska rizika degradácie alebo deštrukcie, ktorým sú tieto lokality vystavené“.*

**4. Aké prvky je potrebné zohľadniť pri stanovení cieľov ochrany?**

Niektoré členské štáty tejto záležitosti venovali veľkú pozornosť a poskytli odpovede na kľúčové otázky alebo konkrétne aspekty týkajúce sa **cieľov ochrany**[[5]](#footnote-5).

*Druhy a typy biotopy, pre ktoré by mali byť sformulované ciele ochrany*

V princípe by **ciele ochrany** na lokalitnej úrovni mali byť určené pre všetky druhy a biotopy európskeho významu v zmysle smernice o biotopoch a druhy vtákov z prílohy I smernice o ochrane vtáctva, ktoré sú významne prítomné v danej lokalite Natura 2000, ako aj pre pravidelne sa vyskytujúce sťahovavé druhy. **Ciele ochrany** na lokalitnej úrovni by mali byť byť založené na ekologických požiadavkách typov prirodzených biotopov a druhov. Mali by odrážať význam lokality pre zachovanie alebo obnovu priaznivého stavu biotopov a druhov prítomných na lokalite a pre koherenciu sústavy Natura 2000 a mali by zodpovedať ohrozeniam zničenia alebo poškodenia, ktorými sú biotopy a druhy na lokalite vystavené.

Východiskom pre stanovenie **cieľov ochrany** sú teda informácie v SDF, ktoré však obsahujú aj identifikáciu druhov a typov biotopov, ktorých prítomnosť na danej lokalite je „nie významná“ (kód D pre reprezentatívnosť alebo populáciu) , t. j. na ktoré nie je potrebné zamerať ochranárske snahy v zmysle smernice o biotopoch.

V zmysle čl. 6.1 smernice o biotopoch je potrebné stanoviť potrebné ochranárske opatrenia „...*ktoré zodpovedajú ekologickým požiadavkám typov prirodzených biotopov uvedených v prílohe I a druhov uvedených v prílohe II, vyskytujúcich sa v týchto lokalitách“*. Pri stanovovaní **cieľov ochrany** je preto potrebné zohľadniť všetky tieto uvedené „prvky“ prítomné na lokalite. Nie je však potrebné určiť špecifické **ciele ochrany** pre druhy alebo biotopy, ktorých prítomnosť nie je významná – podľa SDF (t. j. všetky druhy, ktoré majú v SDF určenú „nie významnú“ veľkosť populácie a početnosť vo vzťahu k národnej populácii[[6]](#footnote-6), označenú kategóriou D a všetky biotopy, ktoré majú v SDF určenú nie významnú reprezentatívnosť[[7]](#footnote-7), označenú kategóriou D).

*Úroveň stanovenia cieľov ochrany*

V odkaze na **ciele ochrany** v preambule a znenia čl. 6.3 smernice o biotopoch je zdôraznená potreba stanoviť **ciele ochrany** na úroveň **každej** **lokality**. V prípade, ak sa vedľa seba nachádzajú lokality s rovnakými druhmi a typmi biotopov, je na mieste určenie **cieľov ochrany** pre túto skupinu lokalít. Navyše, nakoľko **ciele ochrany** je potrebné určiť v kontexte dosiahnutia celkového FCS, je potrebný širší rámec **cieľov ochrany** pre vyššie úrovne a pre celkový prínos sústavy k dosiahnutiu tohto **celkového cieľa**[[8]](#footnote-8) . Toto je tiež zdôraznené odkazom v čl. 4.4 smernice o biotopoch na povinnosť „*vypracovať priority z hľadiska významu lokalít pre zachovanie v priaznivom stave alebo obnovenie do takéhoto stavu typov prirodzených biotopov uvedených v prílohe I alebo druhov uvedených v prílohe II“.*

Ak členský štát sa rozhodol stanoviť **ciele ochrany** na vyššej úrovni, ciele na dosiahnutie FCS by mali byť definované na národnej, regionálnej alebo biogeografickej úrovni v rámci členského štátu alebo dokonca dokonca v širšom meradle (biogeografické alebo EÚ). **Ciele ochrany** na lokalitnej úrovni a **ciele ochrany** na regionálnej, národnej a vyššej úrovni by, ak sú definované, by sa mali dopĺňať ,nakoľko Natura 2000 je sústavou, kde každá lokalita má špecifickú funkciu – podiel, ako prispieva k dosiahnutiu celkovej koherencie sústavy a tak aj k celkovému cieľu dosiahnuť FCS druhov a biotopov európskeho významu.

*Usmernenie/odporučenie pre stanovenie cieľov ochrany*

**Ciele ochrany** pre územia Natura 2000 by mali byť čo najviac jasné a zreteľné a mali byť umožniť ochranárske opatrenia v praxi. Mali by byť špecifické a kde je možné aj kvantifikovateľné na počet a/lebo veľkosť. Inými slovami **ciele ochrany** na úrovni lokality nesmú byť nejednoznačné, vágne, neoveriteľné a nesmú obsahovať nejasne určené zodpovednosti za prijatie zodpovedajúcich ochranárskych opatrení. Relevantné by mohli byť tieto štandardy[[9]](#footnote-9):

* **byť špecifický** – súvis so špecifickými „prvkami“ záujmu (druhy alebo typy biotopov) a definícia podmienky/podmienok požadovaných na dosiahnutie **cieľov ochrany**;
* **byť merateľný a odpočtovateľný** – umožnenie monitoringu na určenie toho, či boli dosiahnuté **ciele ochrany** a pre účely čl. 17 smernice o biotopoch;
* **byť realistický** – dať primeraný časový rámec a uplatnenie zdrojov;
* **byť konzistentný/dôsledný** – prístupy a ciele podľa možnosti rovnaké naprieč všetkými lokalitami (morské ÚEV v Spojenom kráľovstve) a v lokalitách pre rovnaké „prvky záujmu“ uplatniť podobné atribúty na popis FCS a ciele a
* **byť komplexný** – atribúty a ciele by mali „pokryť“ charakteristiky „prvkov záujmu“ potrebné pre určenie toho, či sú v FCS alebo v nepriaznivom stave.

Detailnosť určenia **cieľov ochrany** pre niektoré druhy alebo biotopy môže byť obmedzená mierou vedeckých informácií. V takýchto prípadoch môže celkový cieľ dosiahnutia FCS definovaný v čl. 1 smernice o biotopoch byť odvodnený od kombinácie špecifických poznatkoch z lokality o aktuálnom výskyte, distribúcii ai. predmetného druhu alebo biotopu.

Vlastníci pozemkov a miestni zainteresovaní musia mať dobré vedomosti o **cieľoch ochrany** na všetkých úrovňach a musia im rozumieť, hlavne o cieľoch na úrovni lokalít a o tom, ako sa očakáva od nich prispieť k plneniu cieľov. Jasná komunikácia vo vzťahu k **cieľom ochrany** na úrovni lokalít a k ich príspevku k celkovým **cieľom ochrany** by mala napomôcť k zlepšeniu povedomia a zapojenia zainteresovaných subjektov.

*Ako právne záväzné by mali byť ciele ochrany?*

**Ciele ochrany** na lokalitnej úrovni, ktoré sa vyžadujú už pre ochranu ÚEV, sú tiež dôležité pre definíciu a určenie ochranárskych opatrení v rámci vyhlasovania ÚEV. **Ciele ochrany** pre lokalitu by mali byť jasne definované z hľadiska jej prínosu pre jednotlivé druhy a typy biotopov, pre ktoré sú lokality vymedzené.

**Ciele ochrany** môžu byť špecifikované vo vyhlasovacom predpise alebo môžu byť vypracované v manažmentovom pláne pre lokalitu alebo v iných nástrojoch.

*Kedy by mali byť ciele ochrany dosiahnuté?*

V smernici o biotopoch nie je upravený dátum pre dosiahnutie FCS. Rovnako nie je takto špecifikovaný celkový cieľ smernice o ochrane vtáctva. Je však jednoznačne upravená povinnosť zaviesť potrebné ochranárske opatrenia pre vyhlásené ÚEV, ktoré prispejú k dosiahnutiu FCS. V praxi by ochranárske opatrenia mali mať jasný odkaz na **ciele ochrany** lokality. Aby boli dôveryhodné, normálne by mali byť určené, zavedené a aplikovateľné v čase vyhlásenia ÚEV.

Je tiež potrebné určite časový harmonogram na revíziu ochranárskych opatrení vo vzťahu k tomu, či sú vhodné pre/či smerujú k pokroku k dosiahnutiu **cieľov ochrany** – kontrolovať ich vhodnosť, merateľnosť a implementáciu.

Neoficiálny pracovný preklad: Jana Durkošová, MŽP SR

1. *Poznámka prekl.: EK informovala o schválení dokumentu na zasadnutí Výboru pre biotopy dňa 25. apríla 2013* [↑](#footnote-ref-1)
2. V prípade Wadden See (C-127/02) Európsky súdny dvor rozhodol, že ‘takéto (primerané) posúdenie dôsledkov znamená, že pred schválením plánu alebo projektu musia byť, na základe najlepšej vedeckej informácie v danej oblasti, identifikované všetky aspekty plánu alebo projektu, ktoré môžu, buď samostatne alebo v kombinácii s inými plánmi alebo projektmi, ovplyvniť **ciele ochrany lokality.’** [↑](#footnote-ref-2)
3. Stav druhu je definovaný v čl. 1(i) ako *súhrn vplyvov pôsobiacich na príslušný druh, ktoré môžu ovplyvniť dlhodobé rozšírenie a početnosť jeho populácie.* Považuje sa za priaznivý, keď:

   * *údaje o populačnej dynamike druhu naznačujú, že sa dlhodoboe udržuje ako životaschopný prvok svojho biodop ,*
   * *prirodzený areál druhu sa nezmenšuje a pravdepopodobne sa ani v dohľadnej budúcnosti nebude zmenšovať a*
   * *existuje a pravpepodobne bude aj naďalej existovať dostatočne veľký biotop na dlhodobé udržanie jeho populácie.*

   [↑](#footnote-ref-3)
4. Stav biotopu je definovaný v čl. 1(e) je *súhrn vplyvov pôsobiacich na príslušný biotop, ktoré môžu ovplyvniť dlhodobé rozšírenie, štruktúru a funkcie, ako aj dlhodobé prežitie jeho typických druhov.* Považuje sa za priaznivý, keď:

   * *jeho prirodzený areal sa územie, ktoré v tomto areáli pokryýva, sú stabilné alebo sa zväčšujú a*
   * *špecifická štruktúra a funkcie, ktoré sú potrebné pre jeho dlhodobé zachovanie existujú a pravdpodobne budú existujovať aj v dohľadnej budúcnosti a*
   * *stav jeho typických druhov je priaznivý.*

   [↑](#footnote-ref-4)
5. Pozri napr. str. 24-25: "Frequently Asked Questions about conservation objectives at site level" v príručke „Natura 2000 targets document summary of the Netherlands Ministry of Agriculture, Nature and Food Quality“

   <http://www.minlnv.nl/portal/page?\_pageid=116,1640360&\_dad=portal&\_schema=PORTAL&p\_file\_id=19683> . [↑](#footnote-ref-5)
6. Kritérium B(a) z prílohy III smernice o biotopoch: veľkosť a početnosť populácie druhu prítomného na lokalite s ohľadom na veľkosť populácie na národnej úrovni [↑](#footnote-ref-6)
7. Kritérium A(a) z prílohy III smernice o biotopoch: reprezentatívnosť, mala by byť prepojená na interpretačný manuál k typom biotopov z prílohy I, nakoľko v tomto manuáli je uvedená definícia, zoznam charakteristických druhov a ďalšie relevantné údaje. Stupeň reprezentatívnosti určuje mieru, „ako typický“ je typ biotopu. [↑](#footnote-ref-7)
8. V  čl. 17.2 smernice o biotopoch je zdôraznená potreba „primeraného hodnotenia“ dosiahnutého pokroku, hlavne prínosu Natura 2000 k dosiahnutiu cieľov určených v čl. 3 (t. j. dosiahnutie priaznivého stavu) [↑](#footnote-ref-8)
9. Tento prístup bol využil v Spojenom kráľovstve Joint Nature Conservation Committee (JNCC) pre morské ÚEV v záujme zabezpečenia konzistentnosti pre sústavu Natura 2000 network http://www.ukmarinesac.org.uk/activities/ports/ph2\_2\_3.htm [↑](#footnote-ref-9)